"El Tercer Sector Social a Catalunya està format per un conjunt d'entitats, associacions, cooperatives d'iniciativa social, fundacions i plataformes que actuen des de la iniciativa social i sense afany de lucre en diferents àmbits de la intervenció social".
Oriol Illa i Garcia és president de la Taula d'Entitats del Tercer Sector Social de Catalunya des de juliol de 2015 i Director de l'Àrea d'Internacional i Cooperació de l'Àrea Metropolitana de Barcelona des de febrer de 2016.
És membre del Consell Rector de la cooperativa Encís i patró de la Fundació Hàbitat3.
Llicenciat en Ciències Polítiques (UAB), Màster en Direcció Financera (UPF) i en Alta Funció Directiva (EAPC).
Com es defineix el Tercer Sector Social i quina és la seva incidència a Catalunya?
El Tercer Sector Social a Catalunya està format per un conjunt d'entitats, associacions, cooperatives d'iniciativa social, fundacions i plataformes que actuen des de la iniciativa social i sense afany de lucre en diferents àmbits de la intervenció social (atenció a la persona, serveis a persones vulnerables, economia social, voluntariat, associacionisme, etc.).
Aquest ric i divers teixit associatiu és centenari al nostre país i representa –i ha representat- una valuosíssima xarxa al servei de la cohesió social, la equitat i la justícia social.
Segons dades del darrer baròmetre de la Taula d'Entitats del Tercer Sector Social, prop d'1'5 milions de catalans i catalanes són usuaris de les entitats del tercer sector en qualsevol dels àmbits en els que treballa (infància, gent gran, discapacitats, immigrants, joves, aturats, persones amb addiccions, sense sostre, etc...)
Quina és la contribució de les entitats del Tercer Sector a les polítiques públiques i a l'Estat del Benestar?
A Catalunya, la contribució del Tercer Sector a les polítiques públiques i, en particular, a les polítiques socials, ha estat cabdal.
Per la seva presència a la majoria de municipis del país, ha actuat com a coixí i recurs enfront situacions de vulnerabilitat i exclusió, sigui per la via de la reivindicació de drets socials, com per la via de l'atenció directa i el servei.
L'estat del benestar a Catalunya seria inimaginable sense la contribució de les entitats socials que existeixen.
Quins són els principals reptes als quals s'enfronta avui el Tercer Sector?
El Tercer Sector ha guanyat importància els darrers anys en el context social.
Les altes taxes d'atur, d'exclusió i les noves demandes i necessitats socials han fet que el paper jugat pel Tercer Sector prengués un paper protagonista.
El principal repte del Tercer Sector serà tenir la capacitat per assumir més demandes socials i, al mateix temps, reclamar als poders públics més i millors polítiques socials que siguin capaces d'atenuar i reduir les creixents desigualtats socials que s'aprecien al nostre país.
Quan més equitatiu és un país, més benestar i més progrés és capaç de proporcionar.
Quina és la relació entre el Tercer Sector i la resta d'actors de l'economia social?
El Tercer Sector és part de l'economia social.
La nostra principal missió és la garantia de les polítiques socials que resolguin situacions de desigualtat i exclusió, però una part molt important d'aquestes desigualtats venen provocades pel sistema econòmic que tenim i que no té en compte les obligacions de l'economia envers la societat.
Per això és important articular l'economia social i, amb ella, a tots els actors que en formen part.
Perquè incidint en l'economia afavorirem l'equitat i podrem evitar futures desigualtats i exclusions.
La diversitat de fórmules i denominacions en l'àmbit de l'activitat econòmica amb finalitat social fa que hagi crescut el debat entorn a la definició de l'"empresa social" que integri el conjunt d'actors que existeixen en aquest àmbit.
Quins creieu que són els principals elements que hauria de recollir aquesta definició?
No sóc partidari de lectures massa restrictives, però sí que crec imprescindible delimitar clarament què entenem per empresa social per evitar escletxes per on es puguin filtrar pràctiques que no tinguin com a objecte missional la comunitat, el conjunt.
La denominació "empresa social" no ha de ser una qüestió d'imatge ni de marca.
La definició d'empresa social ha de tenir clar el compromís cap al conjunt de la societat i, a partir d'aquí, tenir la màxima capacitat per integrar el nombre més gran d'actors possibles.
Ens cal una economia social forta i, per això, cal també empreses socials fortes.